Egernsund Kirke
Egernsund Kirke er en sognekirke, der ligger i den sydlige udkant af den langstrakte Egernsund by, lige ned til vandet ved Flensborg Fjord mod syd.
Til kirkens andre sider er der villaer, mens kirkegården ligger knap 350 meter øst for kirken.
Kirken i røde sten er opført efter tegning af arkitekt og professor Richard Jepsen Dethlefsen (1864-1944) i 1907-1909. Den består af et kor og et skib, et sakristi syd for koret og mod vest en kobberbeklædt tagrytter (dvs. en taglignende konstruktion oven på taget). Kirken er opført i historiserende stil og er udsmykket med dekorative blændinger, dvs. dekorative murnicher, på gavlene
Indvendigt præges kirken af de hvide vægge med store vinduer og kontrasten fra det mørke gulv, inventar og flade træloft i skibet. Koret præges af det karakteristiske tøndehvælv, de fine, glasmalede vinduer samt af den kalkmalede rankedekoration på undersiden af korbuen.
Kirkens inventar er altovervejende i historiserende stil og stammer fra opførelsestiden, selvom der også er nyere tilføjelser.
Altertavlen er i nygotisk stil og består af tre fag. I det centrale felt ses den korsfæstede Kristus med Maria Magdalene ved sine fødder, mens de to andre felter har figurer af jomfru Maria og apostlen Johannes.
Prædikestolen er i enkel stil og er opbygget af fem fag, som er udsmykket med fyldningsdekorationer, hvori der er malet blomstermotiver.
Døbefonten er af røde teglsten og blev moderniseret i 1966, hvor også orglet blev fornyet.